अमीर, हैंडसम रिपुंजय से तलाक लेकर लिपिका ने तरुण से शादी की, उसके नए हसबैंड में ऐसी क्या खूबी है
औरतें तो होती ही गोल्ड डिगर हैं। कनाडा में उससे ज्यादा पैसे वाला, उससे ज्यादा हैंडसम, गुड लुकिंग बंदा मिल गया होगा तो मुझे छोड़कर उससे शादी कर ली।
उसका वश नहीं चल रहा था कि समंदर में गोता लगा दे और सूरज को वहीं से निकालकर ले आए, जहां वह कुछ देर पहले डूबा था, ताकि जल्द सवेरा हो जाए। रात का अंधेरा उससे काटे नहीं कट रहा था। सुबह होने का इंतजार भारी था।
सुबह आठ बजे उसकी मीटिंग थी। वह मीटिंग, जो पिछले दो सालों में हर दिन कई-कई बार मन ही मन, खयालों में होती रही है। मीटिंग क्या, कन्फ्रन्टेशन। आलीशान सुइट के नर्म बिस्तर पर जैसे कांटे उग आए हों। आंखें लाल या सूजी न लगें, इसके लिए उसने अंडर आई पैक लगाया। फेशियल के बाद स्किन दमक ही रही थी।
आखिर उसने चार बजे बिस्तर छोड़ ही दिया। आधे घंटे की जॉगिंग के बाद एक घंटे का वर्कआउट दिमाग को शांत रखने के लिए जरूरी था। फिर उसने अपनी तराशी हुई बॉडी को देखा, सुपर मॉडल्स को मात देती बॉडी। कहीं एक इंच फालतू चर्बी नहीं। उस पर इतना खूबसूरत चेहरा, तीखे नैन-नक्श, सिल्की घने बाल।
शॉवर लेकर डाइट स्पेशल ब्रेकफास्ट लेकर उसने घड़ी देखी, 7 बज गए थे। उसने फटाफट कॉस्मेटिक्स किट निकाली। प्राइमर, फाउंडेशन पर महारत से ब्रश चलाया, बालों की शानदार स्टाइलिंग की।
शनेल का थ्री पीस सूट पहनने से पहले उसने अपने पर एक नजर और डाली। सिक्स पैक्स से एट पैक्स तक का सफर आखिरकार साल भर में पूरा कर ही लिया। कहीं से पैंतीस का नहीं लगता, बीस-बाइस साल के लड़के पानी भरते हैं उसके आगे। फर्जी वीएफएक्स वाली बॉडी के कई हीरो और मॉडल्स से बेहतर ही है। कौन कहता है फैशन, स्टाइलिंग, मेकअप बस लड़कियों के एकाधिकार के क्षेत्र हैं। उसे लग रहा था, यूं ही खड़ा रहा तो अपनी ही नजर लग जाएगी।
अपनी चमचमाती ई बेंज में सवार होकर वह निकल पड़ा। दिल जोरों से धड़क रहा था। सात पैंतालीस पर वह डेस्टिनेशन पर पहुंच चुका था।
पर यह क्या, वह तो किसी स्काई स्क्रैपर के सबसे ऊंचे फ्लोर पर किसी आलीशान ऑफिस की कल्पना किए बैठा था। यह तो बस एक मंजिला छोटा सा मामूली ऑफिस था, एकदम सादा, उससे भी सादा वहां की रिसेप्शनिस्ट। कॉटन के सूट में एक चोटी बनाए, उसे देखकर मुस्कुराकर खड़ी हुई।
"वेलकम मिस्टर रिपुंजय सिंह, शर्मा सर इज एक्स्पेक्टिंग यू। और ये एनवलप मैडम ने दिया है, प्लीज वापस जाकर चेक कीजिएगा।"
"एनवलप, मैडम, ओके थैंक्यू।" वह थोड़ा चकरा गया और अनमना सा हो गया। "अच्छा, तो मुझसे मिलने के लिए जानबूझकर इस छोटे से ब्रांच ऑफिस को चुना है। मुझे मेन ऑफिस लायक भी नहीं समझता यह। इसकी अकड़ तो मैं निकालकर रहूंगा।"
उसने चेहरे के भाव ठीक करते हुए सपाट लहजे में पूछा, "आपकी कंपनी का हैड ऑफिस कहां है?"
"सर, हमारी कंपनी का यही एकमात्र ऑफिस है।"
अब वह कुछ और कन्फ्यूज हो गया।
लेकिन असली धमाका होना तो अभी बाकी था।
धड़कते दिल से उसने गेट नॉक किया, जवाब में उसे आगे बढ़कर गले लगा लिया गया। उसे ऐसे रिएक्शन की कतई उम्मीद नहीं थी।
"वाह रिपुंजय भाई, आप तो फोटोज से कहीं ज्यादा हैंडसम और स्मार्ट हैं। एकदम हॉलीवुड हीरो को फेल करते हुए।"
"आ… आप..." शब्द रिपुंजय के गले में अटक गए। बाहर निकल ही नहीं रहे थे।
"जी मैं तरुण शर्मा। आपने जब आगे से कॉन्टेक्ट किया हमारी इस छोटी सी फर्म के साथ काम करने के लिए तो मुझे इतनी खुशी हुई कि बता नहीं सकता। मतलब आपने पुराने गिले-शिकवे मिटा दिए हैं। मुझे तो अब भी भरोसा नहीं हो रहा था कि आप खुद चलकर हमारे ऑफिस आए..."
इससे पहले कि तरुण की बात पूरी होती, रिपुंजय भागता हुआ अपनी गाड़ी में जा बैठा। वह गाड़ी को अंधाधुंध भगाए जा रहा था। कार की स्पीड ज्यादा थी या उसके विचारों की, वह समझ नहीं पा रहा था।
वह रिपुंजय सिंह, करोड़पति इंडस्ट्रियलिस्ट का इकलौता बेटा, रूप-रंग, कद-काठी, सबमें भीड़ से अलग। लड़कियां एक झलक देखने को मर मिटें, चौबीस की उम्र में ही लिपिका के साथ शादी के बंधन में बंध गया। दो बिजनेस घरानों के बीच संबंध घनिष्ठ करने वाली टिपिकल अरेंज्ड मैरिज।
शादी के तीन साल बाद ही एक चांद से बेटे का बाप भी बन गया। सबने फैमिली प्लानिंग की तारीफ की, हालांकि सच बस लिपिका जानती थी, वह बेटा, तीन अजन्मी बेटियों की कोख में ही बलि के बाद आया था। खानदान की परंपरा जो थी, इकलौते बेटे की। जायदाद में बंटवारा नहीं चाहिए था। बेटी तो बिल्कुल नहीं चाहिए थी।
सबकुछ पिक्चर परफेक्ट था। रेयांश छह साल का हो गया था, तब लिपिका ने बम फोड़ा, “मुझे डिवोर्स चाहिए। मैं यहां अब और नहीं रह सकती।”
शब्द वाकई बम की तरह रिपुंजय के शीशमहल पर गिरे और चकनाचूर कर गए।
"सुन बे ओए। फिल्में कम देखा कर। इतना गंदा मजाक दुबारा किया, तलाक शब्द फिर से मुंह से निकाला, तो जान से मार दूंगा।"
"जान से मार दोगे तो बचोगे तुम भी नहीं। सजा न भी हुई तो कोर्ट-कचहरी के चक्करों में बर्बाद हो जाओगे। मैं कोई गरीब, गिरी-पड़ी औरत नहीं हूं। मेरे बाप का भी इतना ही रुतबा और पहचान है। ठीक है, उन्हें मेरे सुख-दुख से फर्क नहीं पड़ता, लेकिन मेरे मरने से जरूर पड़ेगा।"
"तकलीफ क्या हो गई तुझे? किस बात की कमी है? मेरे जैसा मर्द दूर-दूर तक कोई नहीं, पैसों का अंबार है, नौकर चाकर सब हैं। फिर भी किसी और से चक्कर चल रहा न तेरा।" रिपुंजय वहशियों की तरह चीख रहा था।
"बस तुम आदमी लोगों की सोच इससे आगे नहीं जाती न। चक्कर चल रहा होगा… अरे किससे चलाऊंगी चक्कर। सोने के पिंजरे में कैद हूं, सांस लेने की आजादी नहीं है। दम घुटता है मेरा यहां।"
“यारों के साथ गुलछर्रे उड़ाने की आजादी चाहिए। कैद से इसलिए निकलना है न तुझे, इसीलिए दम घुट रहा न?"
रिपुंजय ने लिपिका का गला कसकर पकड़ लिया, वह छटपटाने लगी, नौकरों ने शोर सुनकर बीच-बचाव न किया होता तो शायद वह नहीं बचती।
इसके बाद दोनों सीधे कोर्ट में मिले। रेयांश की कस्टडी के लिए रिपुंजय ने लॉयर्स की फौज तैयार कर ली, पर उसे हैरानी तब हुई, जब नाम मात्र का गुजारा भत्ता लेकर लिपिका ने उसे डिवोर्स दे दिया और रेयांश की कस्टडी की भी मांग नहीं की।
फिर उसने लिपिका की दूसरी शादी की खबर सुनी। उसे खुद अभी दूसरी शादी की कोई जल्दी नहीं थी। उसको वारिस मिल गया था, उसकी जरूरतें बाहर भी आराम से पूरी हो रही थीं, बिना जिम्मेदारी और बंधन के। लेकिन उसे उस आदमी को देखने की बड़ी इच्छा थी, जिसे लिपिका ने उसे ठुकराकर चुना था।
‘औरतें तो होती ही गोल्ड डिगर हैं। कनाडा में उससे ज्यादा पैसे वाला, उससे ज्यादा हैंडसम, गुड लुकिंग बंदा मिल गया होगा तो मुझे छोड़कर उससे शादी कर ली।’ उसका मेल ईगो उसे हार स्वीकारने ही नहीं दे रहा था।
उसने न सिर्फ अपना बिजनेस दुनिया भर में फैलाया, बल्कि अपनी फिटनेस पर भी बहुत ध्यान दिया। वह किसी भी तरह बस लिपिका और उसके दूसरे पति को एहसास कराना चाहता था कि वह हर मामले में उससे बढ़कर है।
नेट पर तरुण शर्मा की ज्यादा जानकारी नहीं थी। उसे लगा था, मार्केट में लो प्रोफाइल रहकर शेल कंपनियां चलाकर अरबपति बना कोई कम-उम्र डैशिंग, स्मार्ट सा बंदा होगा। लेकिन यहां आकर उसने जो भी देखा, उसे शॉक पर शॉक लगे थे। बहुत साधारण सी हैसियत वाला तरुण शर्मा 42-45 साल का अधेड़ आदमी था, सिर के ज्यादातर बाल उड़ चुके, दबी रंगत, निकला पेट, मोटा चश्मा। दोनों की हैसियत और लुक्स में जमीन-आसमान का अंतर था। बाप-बेटे से दिखते थे वे आमने-सामने खड़े हों तो।
"क्यों लिपिका क्यों? आखिर क्या दिखा तुम्हें इस मांस के लोथड़े में?"
फिर अचानक उसे उस लिफाफे की याद आई, जो रिसेप्शनिस्ट ने सौंपा था।
गाड़ी साइड में लगाकर उसने बेताबी से फाड़कर वह कागज निकाला।
‘प्रिय रिपुंजय,
उम्मीद तो नहीं है तुम बदले होगे। ठीक ही होगे, यह जानती हूं। मेरे जाने का दुख होगा, प्रेम करते थे मुझसे इसलिए नहीं, बल्कि तुम जैसे इंसान को कोई कैसे छोड़ सकता है, इस बात से। गुस्सा और प्रतिशोध की भावना भी होगी।
पर आज तुम तरुण से मिलकर समझ जाओगे। तुम्हें मैंने सिर्फ तुम्हारे ही कारण छोड़ा है। हम पति-पत्नी नहीं, मालिक-गुलाम थे। नौकरों का भी आत्मसम्मान होता है, मेरा नहीं था। दासी की तरह तुम्हारे आगे बिछी रहना, बिना मुंह खोले, बिना विरोध किए तुम्हारी हर इच्छा पूरी करना मेरा धर्म था।
उस दिन फैमिली डॉक्टर के पास से लौटकर मन अजीब सा हो रहा था। मैं प्रेग्नेंट थी, पेट में लड़की थी। डॉक्टर अबॉर्शन के बाद नसबंदी की सलाह दे रही थीं। बड़ी मुश्किल से मैंने डॉक्टर को तुम लोगों से मेरी प्रेग्नेंसी की बात छिपाने के लिए राजी किया।
उसी दिन कॉफी शॉप में मैं रो रही थी, जब तरुण मिले। पता नहीं क्यों एक अजनबी से मन का बोझ बांटकर हल्का महसूस हुआ। उन्होंने ही लीगल हेल्प लेने को कहा। तलाक की प्रोसेस से लेकर मेरी प्रेग्नेंसी छिपाकर सेफ डिलीवरी तक मेरी बहुत मदद की।
पहली बार मुझमें आत्मविश्वास और आत्मसम्मान के भाव जागे। शादी के लिए प्रपोज मैंने किया जिसे वे बड़ी मुश्किल से माने। यह रिया का फोटो है, हमारी बेटी, जिसके जन्म का कारण तुम हो, पर पिता तरुण हैं। बहुत प्यार से पल रही है। रेयांश की बहुत याद आती है। काश, वह तुम सा न बने।
अब जबकि तुम तरुण से मिल चुके हो, तुम्हें एहसास हो रहा होगा कि पैसा और सुंदरता बहुत जरूरी हैं, पर सबसे जरूरी नहीं। अगर स्त्री के मन को समझने वाला, प्रेम करने वाला और मान-सम्मान देने वाला कोई मिल जाए तो स्त्री बाकी सब चीजों में कमी खुशी-खुशी बर्दाश्त कर लेती है।
देवी नहीं बनना है हमें, बराबरी का इंसान ही समझ लो वही बहुत है। उम्मीद है, तुम्हारी अगली जीवनसाथी को वह सब मिले जो मुझे कभी न मिला।’
उस पल रिया की तस्वीर हाथ में लिए रिपुंजय को न जाने क्या हुआ, स्टीयरिंग पर सिर रखकर फूट-फूटकर रो दिया।
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें